Julkisasiamiehen ratkaisuehdotus Elmer 21 päivänä helmikuuta 1995. - SA des sucreries de Fontaine-le-Dun-Bolbec-Auffay (SAFBA) vastaan Ministre du Budget. - Ennakkoratkaisupyyntö: Cour administrative d'appel de Nantes - Ranska. - Sokerialan yhteiset markkinajärjestelyt - Varastointikustannusten tasausjärjestelmä - Varastointimaksun suoritusvelvollisuuden aiheuttava tapahtuma. - Asia C-19/94.



Oikeustapauskokoelma 1995 sivu I-01051



Julkisasiamiehen ratkaisuehdotukset

Johdanto

1 Sokerialan markkinajärjestelyistä on annettu yhteisön säännöksiä, joissa säädetään muun muassa, että jäsenvaltiot korvaavat tiettyjen sokerilaatujen varastointikuluja. Tämä korvausjärjestelmä rahoitetaan varastointimaksuilla, joita jäsenvaltiot perivät sokerinvalmistajilta tuotetun sokerin painoyksikköjen mukaan.

Yhteisöjen tuomioistuinta pyydetään lausumaan siitä kysymyksestä, onko kyseisen varastointimaksun suoritusvelvollisuuden aiheuttavana tapahtumana pidettävä sokerinvalmistusta vai sokerin myyntiä.

Tosiseikat

2 Kysymys on esitetty SAFBAn (Société anonyme des sucreries de Fontaine-le-Dun-Bolbec-Auffay) Ranskan Ministère du Budget'ta vastaan nostaman, SAFBAn verotuksellista asemaa koskevan oikeudenkäynnin yhteydessä.

SAFBAn, jonka kotipaikka on Fontaine-le-Dunissa (Ranska), toimiala on juurikassokerin tuotanto. Toiminta on kausiluontoista, tuotantokauden ajoittuessa kunkin vuoden syys- ja joulukuun väliseen aikaan. Lopputuotetta markkinoidaan läpi vuoden, joten ne sokerimäärät, joita ei voida välittömästi tuotannon jälkeen myydä, on varastoitava.

Tilikausia 1981-1983 koskevassa tilinpäätöksessään SAFBA oli kirjannut tuloslaskelmaansa kuluiksi kyseisten tilikausien aikana tuotetusta sokerista maksetut varastointimaksut. Vuonna 1984 toimitetun SAFBAn kyseisiä tilikausia koskevan verotarkastuksen seurauksena veroviranomaiset määräsivät SAFBAlle jälkiveroa sillä perusteella, että vähennysoikeus syntyy vasta sokerin myyntihetkellä, minkä vuoksi vähennys voidaan tehdä vain kyseisten tilikausien aikana myytyjen sokerimäärien osalta suoritetuista varastointimaksuista.

3 SAFBAn valitettua Tribunal administratif de Rouenin 5.11.1991 tekemästä päätöksestä hylätä SAFBAn vaatimus sille määrätyn jälkiveron kumoamisesta asia on tällä hetkellä käsiteltävänä Cour administrative d'appel de Nantesissa. Tässä yhteydessä Cour administrative d'appel de Nantes on esittänyt EY:n perustamissopimuksen 177 artiklan perusteella yhteisöjen tuomioistuimelle seuraavan ennakkoratkaisukysymyksen viitaten jäljempänä mainittuihin säädöksiin:

"Mikä on edellä mainituissa säädöksissä säädetyn suoritusvelvollisuuden aiheuttava tapahtuma?"

Asiaa koskevat yhteisöoikeuden säännökset

4 Sokerialan yhteisestä markkinajärjestelystä 19 päivänä joulukuuta 1974 annettu neuvoston asetus (ETY) N:o 3330/74(1), sellaisena kuin se oli muutettuna 20 päivänä kesäkuuta 1978 annetulla neuvoston asetuksella (ETY) N:o 1396/78(2), oli voimassa 30.6.1981 asti ja sen 8 artiklan 1 kohdan ensimmäisessä ja kolmannessa alakohdassa säädettiin:

"1. Jäsenvaltioiden on korvattava yhteisössä korjatusta juurikkaasta ja ruo'osta tuotetun ... valkoisen sokerin ... varastointikustannukset kiinteämääräisesti.

...

Jäsenvaltioiden on perittävä maksu tapauksen mukaan:

a) kultakin sokerinvalmistajalta: - tuotetun sokerin painoyksikköä kohti, - ..."

Sokerialan yhteisestä markkinajärjestelystä 30 päivänä kesäkuuta 1981 annettua neuvoston uutta asetusta (ETY) N:o 1785/81(3) sovellettiin 1.7.1981 alkaen. Tämän asetuksen 8 artiklan 2 kohdan ensimmäinen ja kolmas alakohta vastaavat olennaisilta osiltaan asetuksen N:o 3330/74, sellaisena kuin se on muutettuna asetuksella N:o 1396/78, edellä mainittuja säännöksiä.

5 Asetuksen N:o 3330/74, sellaisena kuin se on muutettuna asetuksella N:o 1396/78, 8 artiklan 3 kohdan a alakohdan sekä asetuksen N:o 1785/81 8 artiklan 4 kohdan a alakohdan mukaisesti neuvosto antaa "tämän artiklan soveltamista koskevat yleiset säännöt". Kyseiset säännöt on vahvistettu sokerialan varastointikustannusten korvausta koskevista yleisistä säännöistä ja asetuksen (ETY) N:o 750/68 kumoamisesta 20 päivänä kesäkuuta 1977 annetussa neuvoston asetuksessa (ETY) N:o 1358/77(4). Tämän asetuksen johdanto-osan kymmenes perustelukappale on muotoiltu seuraavasti:

"... valmistusta voidaan tehokkaasti valvoa sokerin myynnin yhteydessä; maksu olisi perittävä valmistajalta myynnin yhteydessä".

Asetuksen N:o 1358/77 6 artiklan 1 ja 4 kohdissa säädetään lisäksi seuraavaa:

"1. Asetuksen (ETY) N:o 3330/74 8 artiklan 1 kohdan kolmannen alakohdan a alakohdassa tarkoitetussa tapauksessa perittävä maksu vahvistetaan siten, että kunkin sokerin markkinointivuoden osalta maksujen arvioidun summan on oltava yhtä suuri kuin saman asetuksen 8 artiklan 1 kohdan ensimmäisessä alakohdassa tarkoitettujen korvausten arvioitu summa.

...

4. Jäsenvaltion on perittävä maksu jokaiselta sokerinvalmistajalta hänen enimmäiskiintiönsä rajoissa tuotettujen ja myytyjen asetuksen (ETY) N:o 3330/74 8 artiklan 1 kohdan kolmannen alakohdan a alakohdassa tarkoitettujen valkoisen sokerin ... osalta"

6 Yksityiskohtaiset soveltamissäännöt on vahvistettu sokerialan varastointikustannusjärjestelmän soveltamista koskevista yksityiskohtaisista säännöistä 18 päivänä elokuuta 1978 annetussa komission asetuksessa (ETY) N:o 1998/78(5), sellaisena kuin se on muutettuna 14 päivänä syyskuuta 1981 annetulla komission asetuksella (ETY) N:o 2671/81(6), jonka 12 artiklan 1 kohdan ensimmäisessä alakohdassa säädetään seuraavaa:

"Asetuksen (ETY) N:o 3330/74 8 artiklan 1 kohdan kolmannen alakohdan a alakohdassa tarkoitettujen tuotteiden osalta maksu erääntyy niiden myyntiajankohtana."

Soveltamisasetuksen 12 artiklan 1 kohdan toisessa alakohdassa määritellään, mitä pidetään ensimmäisen alakohdan mukaisena "myyntiajankohtana".

Menettely yhteisöjen tuomioistuimessa

7 SAFBA esittää, että asetuksen N:o 3330/74, sellaisena kuin se on muutettuna asetuksella N:o 1396/78, 8 artiklan 1 kohdan kolmannen alakohdan a alakohdasta sekä asetuksen N:o 1785/81 8 artiklan 2 kohdan kolmannen alakohdan vastaavasta säännöksestä seuraa, että sokerinvalmistus on maksun suoritusvelvollisuuden aiheuttava tapahtuma.

Ranskan hallitus ja komissio ovat sitä vastoin väittäneet, että näissä säännöksissä ainoastaan määritellään verovelvolliset henkilöt ja maksuperuste. Suoritusvelvollisuuden aiheuttava tapahtuma sitä vastoin määritellään asetuksen N:o 1358/77 6 artiklan 4 kohdassa liittyväksi valmistetun sokerin myyntiin.

Komissio on lisäksi korostanut, että vaikka sokerin myyntiä on pidettävä suoritusvelvollisuuden aiheuttavana tapahtumana, kansallisissa verosäädöksissä voidaan myöntää sokerinvalmistajille mahdollisuus vähentää maksu aikaisemmassa vaiheessa tuloslaskelman vahvistamisen yhteydessä.

Kannanotto

8 Edellä mainittujen yhteisön säännösten sananmukainen tulkinta johtaa väistämättä siihen, että on todettava oikeaksi komission ja Ranskan hallituksen väite, jonka mukaan valmistetun sokerin myynti on varastointimaksun suoritusvelvollisuuden aiheuttava tapahtuma.

Asetuksen N:o 3330/74, sellaisena kuin se on muutettuna asetuksella N:o 1396/78, 8 artiklan 1 kohdan kolmannessa alakohdassa määritellään verovelvolliset, toisin sanoen sokerinvalmistajat, sekä maksun peruste, toisin sanoen painoyksiköittäin laskettu sokeri. Vastaava säännös on asetuksen N:o 1785/81 8 artiklan 2 kohdan kolmannessa alakohdassa.

Asetuksen N:o 3330/74, sellaisena kuin se on muutettuna asetuksella 1396/78, 8 artiklan 3 kohdan a alakohdasta sekä asetuksen N:o 1785/81 8 artiklan 4 kohdan a alakohdasta seuraa, että yhteisön lainsäätäjä ei tässä yhteydessä ole tyhjentävästi säädellyt maksujärjestelmää, koska neuvoston täytyi vielä antaa asiasta yleisiä soveltamissääntöjä.

Nämä vahvistetiin asetuksessa 1358/77, jonka 6 artiklan 4 kohtaa kyseisen asetuksen johdanto-osan kymmenennen kappaleen yhteydessä tarkasteltuna on tulkittava niin, että maksu peritään sokerinvalmistajalta myynnin yhteydessä, jota on pidettävä näin ollen varastointimaksun suoritusvelvollisuuden aiheuttavana tapahtumana, toisin sanoen tapahtumana, jossa toteutuvat välttämättömät edellytykset sille, että jäsenvaltio voi esittää verovelvolliselle suoritusvaatimuksen(7).

9 Yhteisöjen tuomioistuin on saman ajatusmallin mukaisesti lausunut asiassa Zuckerfabrik Franken (asia 121/83, Kok. 1984, s. 2039) 15.5.1984 antamassaan tuomiossa:

"... Neuvoston asetuksen N:o 3330/74 8 artiklan 1 kohdan kolmannessa alakohdassa rajoitutaan itse asiassa toisaalta luettelemaan varastointimaksun suorittamiseen velvolliset, toisin sanoen sokerinvalmistajat, maahantuojat ja jalostajat, ja toisaalta vahvistamaan maksun määrän laskemisen perusteena oleva laskentayksikkö, toisin sanoen kyseisen tuotteen paino. Neuvoston soveltamisasetuksen N:o 1358/77 tavoitteena taas on sen täsmentäminen, että varastointimaksu voidaan periä sokerintuottajilta vasta sokerin tai siirapin myynnin jälkeen. Kummassakaan asetuksessa ei määritellä tarkasti myyntiajankohdan käsitettä varastointimaksun suoritusvelvollisuuden aiheuttavana tapahtumana.

Näissä olosuhteissa komissiolla oli oikeus, kuten se riidanalaisessa säännöksessä teki [18 päivänä toukokuuta 1978 annetun komission asetuksen N:o 1998/78 12 artikla], täsmentää kyseinen käsite varastointikustannusten korvausjärjestelmän soveltamista koskevista yksityiskohtaisia säännöistä antamassaan asetuksessa." (Perusteluosan 14 ja 15 kohdat).

10 Sokerin tuotantoon ja myyntiin liittyvää rahavirtaa tarkasteltaessa tuntuu myös loogiselta rinnastaa suoritusvelvollisuuden aiheuttava tapahtuma sokerin myyntiin. Ylimääräiset kustannukset eivät rasita sokerinvalmistusta, mutta sokerin valmistajien varastointikustannuksia alennetaan varastointimaksun korvauksella. Kustannukset rahoitetaan yleisesti sokerinvalmistajilta sokerin myyntiajankohtana ostajalle suoritetusta myynnistä perittävällä maksulla. Sokerinvalmistajien kustannuksia onnistutaan alentamaan yleisen hintajärjestelmän avulla, jolla kustannuksia siirretään kuluttajille.

11 Ennakkoratkaisupyynnön esittäneessä tuomioistuimessa vireillä oleva asia koskee yhteisön säännösten tulkintaa vain siltä osin kuin Ranskan verosäädösten katsotaan viittaavan niihin suoritusvelvollisuuden aiheuttavan tapahtuman syntymisen osalta. Kuten komissio on tähdentänyt, kyseiset yhteisöoikeuden säännökset eivät estä säätämästä kansallisia verosäädöksiä, joissa sokerinvalmistajille annetaan oikeus vähentää varastointimaksu tuloslaskelman vahvistamisen yhteydessä muussa vaiheessa, mahdollisesti ennen myyntiä.

Ratkaisuehdotus

12 Edellä esitettyjen seikkojen vuoksi ehdotan, että yhteisöjen tuomioistuin antaisi ennakkoratkaisukysymykseen seuraavan vastauksen:

"20 päivänä kesäkuuta 1977 annetun neuvoston asetuksen (ETY) N:o 1358/77 6 artiklan 4 kohtaa on tulkittava siten, että sokerin myyntiajankohta on tuotetun sokerin painoyksikköä kohti kannettavan varastointimaksun suoritusvelvollisuuden aiheuttava tapahtuma, josta säädetään 19 päivänä joulukuuta 1974 annetun neuvoston asetuksen (ETY) N:o 3330/74, sellaisena kuin se on muutettuna 20 päivänä kesäkuuta 1978 annetulla neuvoston asetuksella (ETY) N:o 1396/78, 8 artiklan 1 kohdan kolmannessa alakohdassa ja 30 päivänä kesäkuuta 1981 annetun neuvoston asetuksen (ETY) N:o 1785/81 8 artiklan 2 kohdan kolmannessa alakohdassa."

(1) - EYVL L 359, s. 1.

(2) - EYVL L 170, s. 1.

(3) - EYVL L 177, s. 4.

(4) - EYVL L 156, s. 4.

(5) - EYVL L 231, s. 5.

(6) - EYVL L 262, s. 17.

(7) - Katso tässä yhteydessä useaan kertaan muutetun jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä; yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin (77/388/ETY, EYVL 145, s. 1) 10 artiklan 1 kohta.